Рецензија књиге *Корак у формалну семантику* Бобана Арсенијевића

Књига *Корак у формалну семантику* Бобана Арсенијевића обогаћује домаћу лингивстичку литературу оригинално конципованим уводом у формалну семантику, која, уз когнигивне, представља веома актуелан и незаобилазан тип приступа лингвистичком значењу данас. Књига се састоји из једанаест поглавља која, корак по корак, читаоца уводе не само у основе формалне-семантике, него га опремају и неопходним методолошким и формалним алатима да семантичке проблеме сагледа и из једне за њега другачије перспективе, која значењу приступа математички прецизно и подразумева формулисање експлицитних теорија које се, суочене с новим чињеницама, могу тестирати, модификовати, па и оповргавати лакше него у оквиру неформалних приступа лингвистичком значењу.

Уводно поглавље разматра основне појмове семантике: појам значења, однос језика и света. Циљ поглавља је да установи предмет проучавања формалне семантике. Централни део поглавља бави се увођењем предикатског рачуна као основног средства у семантичком моделовању. Уводе се основни појмови формалне семантике: квантификатори, варијабле, оператори, опсег, алгебарски инвентар, индекси, и други.

Друго поглавље носи наслов *Семантика глаголских израза*. У њему се срећемо са већим бројем области које се тичу семантике глаголских израза. Основне јединице којима се поглавље бави су аргументска структура, Дејвидсонова семантика глагола и варијабла догађаја, временска структура глаголског значења (од лексичког аспекта, уз представљање опозиције између скуповних и мереолошких теорија у семантици, преко граматичког аспекта, до глаголских времена и Рајхенбахове теорије). Уз опште, теоријске алате и семантичка питања, овде се разматрају и неке специфичности глаголског система српског језика.

Треће поглавље, под насловом *Семантика именичких израза и квантификације*, на методолошком плану доноси представљање још једног важног логичког и семантичког формализма: логике типова. Поглавље разматра важне аспекте семантике именица и именичких израза: особине квантитета (масеност, колективност и бројивост), значење граматичког броја, мереолошких сличности између именичких и глаголских израза, али и класификаторског система као типолошке алтернативе систему рода и броја. Представљени су различити приступи особинама референције: превасходно специфичности и одређености, као и значењу језичке квантификације и језичких квантификаторских израза.

Следи поглавље о значењу релативних клауза. Оно служи као основ да се читалац уведе у још један важан семантички формализам – ламбда калкулус. Уједно се показује како се формална семантика односи према значењу клаузе. На примеру релативизације представљени су и неки основни појмови пресликавања између семантике и синтаксе.

Пето поглавље је насловљено *Поларно осетљиви изрази и изрази слободног избора*. У њему се третирају изрази чија употреба мора бити омогућена негацијом или њеним одсуством из семантичкок контекста. Поставља се питање зашто се ови изрази често употребљавају и са значењем слободног избора. У склопу овог поглавља, разматра се и природа ширих појмова афирмативности и негативности. Посебна пажња усмерена је на српски језик и природу и јављање разматраних израза у њему.

Предмет шестог поглавља су компарација придева и семантика скаларности. Овде се нуди формална дефиниција појма скале, као основе за семантичко моделовање позитива, компаратива и суперлатива придева. Различито понашање придева по питању компарације објашњено је особинама скала: отвореношћу односно затвореношћу, бинарношћу односно вишестепеношћу. Комбинацијом ових двеју особина.

Поглавље *Информацијска структура и њени семантички ефекти* је седмо по реду, и полази од питања припадања информацијске структуре у оквире семантике (у односу на традиционални став да је она искључиво прагматичка појава). Најпре се уводе појмови топика, фокуса и контрастивности, да би се затим разматрале могућности њиховог комбиновања. Најдетаљније је дискутована теорија Елене Хербургер која фокус третира као семантички оператор, који улази у релације опсега са другим операторима и квантификаторима.

Напоредни семантички односи предмет су осмог погавља, у коме је највише пажње, природно, посвећено конјункцијском односу, као односу најосновнијег и најједноставнијег семантичког садржаја, који је уједно и најчешћи у употреби, и најмање избирљив када су у питању структурни нивои и категорије на којима се остварује. Полази се од питања универзалности структуре (редуковане) клаузалне конјункције, а слика се допуњује примерима и особинама координативне и комитативне, као и адитивне и интерсективне конјункције. Поглавље се бави и дисјункцијом и адверзативном конјункцијом. Различити типови координације анализирани су у погледу асиндетске и полисиндетске везе, а преиспитује се и подела напоредних клауза, т.ј. клаузалних односа, на врсте, уз расветљавање и анализу основних особина сваке од врста.

Поглавље чији је наслов *Модалност* бави се модалним значењима као проблемом за формалносемантичку анализу и моделовање. Након прегледа историје проблема модалности у филозофији, логици и формалној семантици, поглавље се усредсређује на семантику могућих светова и њено разрешење овог проблема. Представља се веза коју ова теорија успоставља између неопходности и универзалне, и између могућности и егзистенцијалне квантфикације. Објашњене су основне особине модалности: модална снага, модална база, типови модалности. Поглавље посебну пажњу посвећује српском језику и посебностима његовог модалног система. На крају поглавља су размотрени типови приступа онтологији могућих светова: конкретизам, апстракционизам и комбинаторијализам.

Аспект говорних чинова, односно семантички статус не-изјавних реченица, на примеру упитних реченица се разматра у десетом поглављу ове књиге, где се кроз четири одељка излажу основне особине четири различите теорије значења упитних реченица: теорија заснована на моделу зависних упитних реченица, теорија заснована на скуповима исказа, теорија заснована на партицији скупа исказа и категоријални модел.

Књига завршава једанаестим поглављем чија је тема семантичка композиција значења индивидуалних речи, односно могућност да формална семантичка анализа сеже дубље него што сежу односи конституентности и граматичка структура, односно испод нивоа прве језичке артикулације. После краћег прегледа историје овог семантичког, граматичког и филозофског питања, излажу се основни аргументи у прилог семантичке декомпозиције лексичког значења појединих глагола, али и именица и речи других врста.

Књига Бобана Арсенијевћа *Корак у формалну семантику* несумњиво је важан догаћај у домаћем лингивсичком изадаваштву. Писана јасно, уз доста упечатљивих примера на којима аутор показује шта се све може сазнати о језичком значењу применом формално-семантичке методологије и путем анализа чија доследна примена доводи до интересантних лингвистичких увида који задиру у саму бит језичког значења, ова књига није само увод у формалну семантику него и студија у којој је аутор ненаметљиво предложио и нека своја решења неких лингвистичих проблема у српскоме језику. Књигу могу користити не само студенти опште лингвистике, него и будући србисти, као и студенти страних филологија, али и сви заљубљеници у језик и његове тајне.

Из свих наведених разлога, најтоплије препоручујем за штампу књигу Бобана Арсенијевића *Корак у формалну семантику*.

У Београду, 8. 05. 2017.

Проф. др Веран Станојевић